《代书寄凤仪大嫂》
清代·那逊兰保

分手难言别，寸心争忍离。与君独不见，令我长相思。

落月忆眉宇，停云想鬓丝。计程骖驻后，转盼雁来时。

眠食欣增胜，平安可告知。得闲聊罢绣，消暑但凭诗。

处世求安拙，言情尽占痴。芜函将意寄，烟树绿低垂。

作者简介：那逊兰保，博尔济吉特氏，字莲友，蒙古旗人，自署喀尔喀部落女史。宗室副都御史恒恩室，祭酒盛昱母。有《芸香馆遗诗》。